Gandia inicia el protocol d'agermanament amb la ciutat italiana de Fano
25 gener 2018

## Gandia inicia el protocol d'agermanament amb la ciutat italiana de Fano25 gener 2018Última actualització: 14 juliol 2025

![](../gestion/img/_AO_5586-copia.jpg)  
  

La regidora delegada de Relacions Internacionals, Liduvina Gil, ha informat aquest matí en roda de premsa sobre el desenvolupament del protocol d'agermanament entre la ciutat de Gandia i la ciutat italiana de Fano que hui mateix s'aprovarà en sessió plenària.  
  
Aquest cap de setmana es durà a terme la signatura del protocol d'amistat a la ciutat de Fano per part de Diana Morant, alcaldessa de Gandia i Massimo Seri, alcalde de Fano. El protocol d'amistat és la denominació temporal d'agermanament que conclourà amb l'altra signatura al març, aquesta vegada a la ciutat de Gandia, amb la visita de la delegació italiana.  
  
Després de l'estudi realitzat per la Universitat Politècnica de Gandia, es conclou que Fano complix amb tots els requisits per ser una ciutat agermanada donades les similituds tant de patrimoni, com de recursos turístics i interès cultural, on destaca el carnaval que a semblança de les nostres falles, realitza grans monuments que són cremats en finalitzar les festes.  
  
Gil ha explicat que els intents d'agermanament van començar el 1989 quan l'alcalde de Fano, Francesco Baldarelli, va encarregar a Mauro Tallevi, ciutadà gandià, que iniciés els contactes per al agermanament d'ambdues ciutats. L'edil ha explicat que ja s'han mantingut intercanvis d'estudiants i culturals amb el municipi italià però que no ha estat fins a la present legislatura quan els contactes han fructificat de manera satisfactòria.  
  
Fano té una població de 62.000 habitants, compta amb una muralla romana íntegra, diverses platges, una marina nova, un poble pesquer, una Universitat Politècnica, a més d'una àmplia programació cultural que es desenvolupa al llarg de l'any i un festival gastronòmic.  
  
Durant la vista de les autoritats gandianes es mantindran diverses reunions amb representants educatius, culturals i administratius de la ciutat italiana per tal d'establir les bases de futurs projectes de col·laboració. La signatura del protocol tindrà lloc el diumenge 28 de gener al consistori transalpí.  
  
"_És un agermanament molt desitjat per la part italiana i creiem que pot redundar positivament en aspectes culturals, econòmics, comercials, culturals i gastronòmics, a més de donar una nova empenta a la promoció turística de Gandia_" va finalitzar Gil.